Priopćenja Ureda predsjednika Franje Tuđmana srpanj 1996.


Zagreb, 02.07.1996. 
Predsjednik Republike primio Antoina Mac Unfraidha, novoimenovanog voditelja promatračke misije EU
[02.07.1996]

Predsjednik Republike primio je u oproštajni posjet Franchettia Pardoa, voditelja promatračke misije EU, te u nastupni posjet Antoina Mac Unfraidha, novoimenovanog voditelja promatračke misije EU. 

Veleposlanik Pardo zahvalio je Predsjedniku i hrvatskoj vlasti na suradnju u obavljanju njegove zadaće, a veleposlanik Mac Unfraidh je, zahvaljujući Predsjedniku na prijamu izrazio nadu da će se nastaviti dobra suradnja hrvatske vlasti i promatračke misije EU. 

Predsjednik je izrazio zahvalnost veleposlanik Pardou na obavljanju dužnosti, zaželjevši uspjeh novoimenovanom voditelju promatračke misije EU veleposlaniku Mac Unfraidhu. 

Predsjednik je rekao da je Hrvatska, poslije više stoljeća ostvarila svoju samostalnost, nažalost izložena ratu i srpskoj agresiji. 

Mi želimo da se reintegracija Podunavlja obavi na miran naćin, a u Ustavu, zakonima i praksi, jamči sva prava srpskoj manjini, rekao je Predsjednik. 

Glede regionalnog pristupa EU europskim integracijama, Hrvatska ne može pristati da ju se svrsta u balkansku regiju, jer po geopolitičkom, položaju, kulturno i politički pripadamo srednjoj Europi i mediteranu. 

Hrvastka je za normalizaciju odnosa sa susjedima, ali ne i povratku na Balkan i jugoistočnu Europu, rekao je Predsjednik. 

Uz Predsjednika susretu su bili nazočni predstojnik Ureda Predsjednika dr Ivo Sanader i savjetnik Predsjednika za vanjsku politiku dr Željko Matić.

Izvor: http://predsjednik.hr/Zagreb02.07.1996

Zagreb, 02.07.1996.-2 
Predsjednik Republike primio izaslanstvo Predsjedništva HDZ-a BiH
[02.07.1996]

Predsjednik Republike primio je izaslanstvo Predsjedništva HDZ-a Bosne i Hercegovine.

U razgovorima je istaknuta odlučnost RH kao i hrvatskog naroda u Bosni i Hercegovini da se dosljedno provedu washingtonski i daytonski sporazumi. 

Posebice je potrebno osnažiti Federaciju BiH, te što skorije donijeti zakon o obrani, u skladu s postignutim sporazumima i dogovorima, kao i formirati vlasti u županijama u Federaciji.

Istaknuta je važnost što čvršćeg vezivanja Federacije i RH, kako je dogovoreno u washingtonu i daytonu. 
Glede mostarskih izbora, zaključeno je da su provedeni mirno i korektno, a rezultati pokazuju da je HDZ BiH stožerna stranka koja uživa najveće povjerenje hrvatskog naroda u BiH. 

Uz Predsjednika u razgovorima su sudjelovali Gojko Šušak, dr Ivić Pašalić, dr Ivan Valent i dr Ivo Sanader.

U izaslanstvu HDZ-a BiH bili su predsjednik Božo Rajić, član predsjedništva Krešimir Zubak i dopredsjednici Ivo Lozančić, Jozo Marić, Srećko Vučina i glavni tajnik Zdenko Ćosić.

Zagreb, 12.07.1996. 
Održana sjednica VONS-a
[12.07.1996]

Pod predsjedanjem Predsjednika Republike održana je sjednica VONS-a u proširenom sastavu.

Predsjednik je izviješten o tijeku turističke sezone i provedbi pretvorbe velikih turističkih sustava.

Ocijenjeno je da će se, unatoč nepovoljnim vremenskim prilikama i drugim teškoćama, ostvariti predviđeni prihodi od turizma. 

Predsjednik je izviješten i o gospodarskoj djelatnosti na oslobođenim područjima, kao i o pripremama za obnavljanje stambenih objekata i infrastrukture za povratak u hrvatsko Podunavlje. 

Pozitivno je ocijenjen početak obnove sela u Podunavlju obuhvaćenih "pilot projektom", te zaključeno da se što prije treba krenuti i u obnovu ostalih dijelova, kako bi se ubrzao povratak prognanika.

Glede izgradnje cestovne mreže u kojoj je angažirana i građevinska operativa HV, zaključeno je da se trebaju otkloniti birokratske prepreke, kako bi radovi bili završeni na vrijeme.

Izvor: http://predsjednik.hr/Zagreb12.07.1996

Zagreb, 13.07.1996. 
Predsjednik Republike primio ministra trgovine SAD Michaela Kantora
[13.07.1996]

Predsjednik Republike primio je ministra trgovine SAD Michaela Kantora. 

Predsjednik je izrazio zadovoljstvo što je nastavljena misija tragično preminulog ministra trgovine Browna, na koga će hrvatska javnost sačuvati trajnu uspomenu i to uzeti kao čimbenik jačanja trajne suradnje RH i SAD-a. 

Predsjednik je ocijenio dobrim odnose dviju zemalja na svim područjima, izražavajući želju da rezultat posjeta ministra Browna i američkog gospodarskog izaslanstva bude jačanje i proširenje suradnje na gospodarskom području, što će osnažiti i političke odnose. 

Iz suradnje RH i SAD proizašli su daytonski i prije toga washingtonski sporazumi, koji su omogućili stvaranje mira u našem području. Unatoč teškoćama, RH je odlučna da se u potpunosti provedu daytonski i washingtonski sporazumi, posebice sporazum o Federaciji BiH, koja je osnova za stvaranje mira i stabilnosti i novog međunarodnog poretka u ovom dijelu Europe, rekao je Predsjednik. 

Predsjednik je istaknuo posebno zadovoljstvo djelatnošću generala Kleina koji uspješno vodi proces mirne reintegracije hrvatskog Podunavlja. 

Izražavajući zadovoljstvo američkom političkom potporom RH, Predsjednik je rekao da će veća prisutnost američkog kapitala i investicija u RH i Federaciji BiH pridonijeti stabilnosti, dodajući da je RH uz dobre odnose sa SAD, zainteresirana za dobru suradnju s europskim zemljama i ulazak u Europske integracije. 

Ministar Kantor je, u ime američkog predsjednika Billa Clintona,zahvalio Predsjedniku Tuđmanu na izuzetno značajnoj i konstruktivnoj ulozi u postizanju i potpori provedbi daytonskog mirovnog sporazuma. 

Sljedeći izazov je investiranje Sjedinjenih Država u Republiku Hrvatsku, rekao je Kantor ističući da će SAD učiniti sve za obnovu Federacije i jačanje gospodarskih odnosa s Republikom Hrvatskom. 

Uz Predsjednika razgovorima su bili nazočni predsjednik Vlade Zlatko Mateša, predstojnik Ureda Predsjednika dr Ivo Sanader, potpredsjednik Vlade Borislav Škegro, ministar gospodarstva Davor Štern, veleposlanik RH u SAD dr Miomir Žužul, savjetnici Predsjednika za gospodarstvo Darko Grgurić i vanjsku politiku dr Željko Matić.

Izvor: http://predsjednik.hr/Zagreb13.07.1996

Zagreb, 17.07.1996. 
Predsjednik Republike primio Richarda Holbrookea
[17.07.1996]

Predsjednik Republike primio je Richarda Holbrookea, posebnog izaslanika predsjednika SAD za provedbu daytonskog sporazuma.

Holbrooke je Predsjednika izvijestio da je razlog njegova dolaska u Sarajevo, Beograd i Zagreb vidjeti kako se odvija provedba daytonskog sporazuma.

Holbrooke je ustvrdio da bosanski Srbi nastoje opstruirati provedbu političkog dijela sporazuma, i čemu je razgovarao u Beogradu.

Miloševiću sam rekao da je najvažnije, za uspješnu provedbu političkog dijela sporazuma, a posebice izbora, s vlasti u srpskom entitetu maknuti Karadžića i Mladića, rekao je Holbrooke, dodajući da će sutra ponovno otići u Sarajevo i Beograd. Uz stanje u BiH razgovaralo se i o procesu mirne reintegacije hrvatskog Podunavlja.

Unatoč tome što smo zadovoljni dosadašnjom djelatnošću generala Kleina, ne možemo pristati na usporavanje procesa mirne reintegracije, jer postoje takvi pokušaji i u stožeru generala Kleina.

Odlučni smo da se misija prijelazne uprave završi u razdoblju od godine dana, a lokalni izbori provedu petnaestoga prosinca u skladu s hrvatskim zakonima i popisom stanovništva iz 1991. godine, rekao je Predsjednik.

Uz Predsjednika razgovorima su bili nazočni podpredsjednik Vlade dr Ivica Kostović, zamjenik ministra vanjskih poslova dr Ivan Šimonović, savjetnik Predsjednika za vanjsku politiku dr Željko Matić, pročelnik kabineta Predsjednika Gordan Radin, pobočnik Predsjednika general bojnik Krešimir Kašpar, zamjenica predstojnika Ureda Predsjednika Vesna Škare-Ožbolt i pomoćnik ministra vanjskih poslova Hidajet Bišćević.

Izvor: http://predsjednik.hr/Zagreb17.07.1996